Aandele-mening: Naspers - Uitbraak bevestig | Netwerk24
Naspers* het al sy verliese ná die wêreldwye verkoop weens Covid-19 teruggewen en selfs nuwe hoogtepunte getoets (van die nuwe vlakke wat ná die verkope gevestig is). In April het Naspers sy aandeelterugkoopprogram van R22,4 miljard voltooi.
Die groep het aandele ter waarde van R30,6 miljard in sy Amsterdam-genoteerde Prosus verkoop met die bedoeling om die opbrengs na Suid-Afrika terug te bring om sy eie aandele terug te koop. As ’n maatskappy sy aandele terugkoop, is dit omdat hy glo dat die mark hulle te skerp verdiskonteer het. Hy gebruik dan die geld om in homself te belê en sy finansiële verhoudinge te verbeter. Naspers sal na verwagting op 19 Junie sy volledige jaarresultate bekend maak.
Naspers het sy langtermyn-bultendens, wat in 2014 begin het, gehandhaaf. Teen 2015 het Naspers oor 12 maande 82% gelewer en sielkundige vlakke op 200 000c bereik. Die aandeelprys het bly daal in die rigting van die steuntendenslyn van sy langtermyn-bultendens – waar hy teruggespring het en in die vorm van ’n omgekeerde kop-en-skouer- patroon gekonsolideer het.
Naspers konsolideer die afgelope twee jaar in die vorm van ’n omgekeerde kop-en- skouerformasie (’n bulpatroon). Hy het onlangs deur die neklyn van die patroon gebreek en ’n positiewe uitbreekpunt bo 273 675c bevestig.
Met die relatiewesterkte-indeks vir drie weke (3W RSI) in mega-oorkoopte terrein is ’n nabytermyn-terugtrekking aan die kom. Naspers kan terugsak tot 273 675c, waar hy behoort te hou en te herstel. Indien wel, gaan lank op enige vlak bo 273 675c ná die verwagte terugtrekking. Die mediumtermynteiken van die bulpatroon is 373 095c.
Moet nie lank gaan as die terugtrekking onder 273 675c is nie. Afwaartse potensiaal onder 255 480c sal ’n valse deurbraak deur die neklyn wees. Verkope kan dan na 223 115c voortduur.
Meer oor: Finweek | Naspers | Aandele